12. ฐานะการเงินและผลการดำเนินงาน

12.1 งบการเงิน

12.1.1 สรุปรายงานการสอบบัญชี

  ในปี 2545 - ปี 2547 ผู้สอบบัญชีได้แสดงความเห็นอย่างไม่มีเงื่อนไขต่องบการเงินของบริษัทฯ
  โดยสรุปดังนี้

  งบการเงินนี้ได้แสดงฐานะการเงิน ผลการดำเนินงาน และกระแสเงินสด
  สำหรับปีสิ้นสุดวันเดียวกันของแต่ละปีของบริษัทฯ และบริษัทย่อย และงบการเงินเฉพาะของบริษัทฯ
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

  ผู้สอบบัญชีสำหรับปี 2545 – 2547 ได้แก่ บริษัท สำนักงาน เอินส์ท แอนด์ ยัง โดย :

  นางสาวรุ้งนภา เลิศสุวรรณกุล ผู้สอบบัญชีรับอนุญาต เลขที่ 3516 สำหรับปี 2545

  นางสาวรัตนา จาละ ผู้สอบบัญชีรับอนุญาต เลขที่ 3734 สำหรับปี 2546 และ 2547

12.1.2 ตารางสรุปงบการเงิน

บริษัทหลักทรัพย์ซีมิโก้ จำกัด (มหาชน) และบริษัทย่อย

งบดุล

[]

[]

บริษัทหลักทรัพย์ซีมิโก้ จำกัด (มหาชน) และบริษัทย่อย

งบกำไรขาดทุน

สำหรับปีสิ้นสุดวันที่

(หน่วย : พันบาท)

[]

  []

  []

  []

12.2 คำอธิบายและการวิเคราะห์ฐานะการเงินและผลการดำเนินงาน

1. ภาพรวมของผลการดำเนินงานในปี 2547 สิ้นสุดวันที่ 31 ธันวาคม 2547

  ในปี 2547 บริษัทหลักทรัพย์ ซีมิโก้ จำกัด (มหาชน) มีผลกำไรสุทธิ 503.34 ล้านบาท
  ลดลงร้อยละ 31 จากกำไรสุทธิ 730.22 ล้านบาทในปี 2546 ในปี 2547
  บริษัทฯมีส่วนแบ่งการตลาดร้อยละ 5.96
  และมีปริมาณการซื้อขายหลักทรัพย์สูงสุดเป็นอันดับที่สามในจำนวนบริษัทหลักทรัพย์ทั้งหมด 36 แห่ง

ปัจจัยหลักที่ส่งผลกระทบต่อผลการดำเนินงานของบริษัทฯในปี 2547 

ในช่วงสามเดือนแรกของปี 2547 ภาวะการลงทุนในตลาดหลักทรัพย์ฯยังสดใส
มีมูลค่าการซื้อขายเฉลี่ยต่อวันอยู่ที่ 28,382 ล้านบาท
โดยมีปัจจัยหนุนจากผลการดำเนินงานที่ดีขึ้นของบริษัทจดทะเบียนที่เติบโตอย่างต่อเนื่อง
ต่อมาในเก้าเดือนหลังของปี 2547
ภาวะการลงทุนในตลาดหลักทรัพย์ฯเริ่มมีแนวโน้มลดลงมีมูลค่าการซื้อขายเฉลี่ยต่อวันอยู่ที่ 17,840
ล้านบาท ลดลงจากมูลค่าซื้อขายเฉลี่ยต่อวันในสามเดือนแรกของปี 2547 ถึงร้อยละ 37
ซึ่งปัจจัยหลักต่างๆที่ส่งผลกระทบต่อภาวะการลงทุนในตลาดหลักทรัพย์ฯ ที่ลดลงในช่วงเก้าเดือนหลังปี
2547 มีดังนี้

- ความผันผวนของราคาน้ำมัน ที่มีการปรับตัวสูงขึ้นอย่างต่อเนื่อง

- ความวิตกเกี่ยวกับการปรับขึ้นอัตราดอกเบี้ยของสหรัฐฯ

- ความวิตกต่อการปรับลดการเติบโตทางเศรษฐกิจของจีน

- ความหวั่นวิตกเกี่ยวกับไข้หวัดนกที่มีผลต่อเศรษฐกิจภูมิภาค

- สถานการณ์ความรุนแรงในสามจังหวัดชายแดนภาคใต้

ด้านธุรกิจหลักทรัพย์โดยรวม

  - ดัชนีตลาดหลักทรัพย์แห่งประเทศไทยปี 2547 ปิดที่ระดับ 668.10 จุด ลดลงร้อยละ 13.5
  เมื่อเปรียบเทียบกับปี 2546 (จากดัชนีโดยรวมปี 2546 ปิดที่ระดับ 772.15 จุด)

  - มูลค่าตลาดรวมของตลาดหลักทรัพย์แห่งประเทศไทยและตลาดหลักทรัพย์ใหม่ลดลงจาก
  4,803.55 พันล้านบาทในปี 2546 เป็น 4,533.60 พันล้านบาท ในปี 2547 ( ลดลงร้อยละ
  5.6)

  - ปริมาณการซื้อขายหลักทรัพย์เฉลี่ยต่อวันเพิ่มขึ้นจาก 18.9 พันล้านบาทในปี 2546 เป็น 20.5
  พันล้านบาทในปี 2547 (เพิ่มขึ้นร้อยละ 8.5 )

  -
  การที่ตลาดหลักทรัพย์แห่งประเทศไทยและก.ล.ต.ได้ประกาศกำหนดค่าธรรมเนียมซื้อขายหลักทรัพย์ในอัตราคงที่ที่อัตราร้อยละ
  0.25 มาตั้งแต่วันที่ 14 มกราคม 2545 นั้น ส่งผลดีต่อธุรกิจโดยรวมอย่างต่อเนื่อง
  โดยมีกำหนดบังคับใช้ถึงวันที่ 14 มกราคม 2550 และกำหนดให้มีการพิจารณาข้อบังคับทุก ๆ
  สองปี

  อย่างไรก็ตาม

  - จำนวนลูกค้าของบริษัทฯ ที่เข้าจดทะเบียนในตลาดหลักทรัพย์ฯในปี 2547 มีจำนวน 36 บริษัท
  มากกว่าปี 2546 อยู่ 7 บริษัท ปี 2546 มีลูกค้าเข้าจดทะเบียนในตลาดหลักทรัพย์ฯจำนวน 29
  บริษัท

  - การที่ตลาดหลักทรัพย์แห่งประเทศไทย ยังคงมีบริษัทสมาชิกนายหน้าซื้อขายหลักทรัพย์อยู่จำนวน
  36 บริษัทในปี 2547 และจะเพิ่มขึ้นเป็น 37 ถึง 38 บริษัทในปี 2548
  ซึ่งจะส่งผลต่อภาวะการแข่งขันในธุรกิจให้มีความเข้มข้นและรุนแรงขึ้น
  โดยเฉพาะประเด็นการโยกย้ายของเจ้าหน้าที่การตลาด
  และลูกค้ารายใหญ่ที่มีผลประโยชน์เป็นปัจจัยหลัก

  - การแปรรูปรัฐวิสาหกิจของรัฐบาลยังไม่ค่อยประสบผลสำเร็จเท่าที่ควร

ด้านการขยายฐานลูกค้า

  - บริษัทฯ
  ยังคงรักษาตำแหน่งในการเป็นบริษัทหลักทรัพย์ที่มีปริมาณการซื้อขายหลักทรัพย์สูงสุดเป็นอันดับที่สาม
  โดยมีส่วนแบ่งการตลาดในธุรกิจหลักทรัพย์ที่ร้อยละ 5.96

  - ในปี 2547 บริษัทฯ มีลูกค้าเพิ่มขึ้นถึงร้อยละ 29
  และลูกค้าที่เปิดบัญชีซื้อขายหลักทรัพย์ทางอินเตอร์เน็ตมีจำนวนเพิ่มขึ้นร้อยละ 47

กิจกรรมการลงทุนของบริษัท

- บริษัทฯ ได้เพิ่มสัดส่วนการถือหุ้นในบริษัทไรมอน แลนด์ จำกัด (มหาชน) ขึ้นจากร้อยละ 25

เป็นร้อยละ 27 ณ สิ้นปี 2547

  - บริษัทฯได้เพิ่มสัดส่วนการลงทุนในกองทุนส่วนบุคคล
  ซึ่งบริหารโดยบริษัทหลักทรัพย์จัดการกองทุนซีมิโก้ ไนท์ ฟันด์ แมเนจเม้นท์ จำกัด จาก 65
  ล้านบาท เป็น 176 ล้านบาท

  - ส่วนบริษัทหลักทรัพย์จัดการกองทุนซีมิโก้ ไนท์ ฟันด์ แมเนจเม้นท์ จำกัดซึ่งเป็นบริษัทย่อยนั้น
  สามารถระดมเงินกองทุนได้เพิ่มขึ้นร้อยละ 19 ในปี 2547

  ภาพพจน์ของบริษัทฯ

  บริษัทฯ ยังคงได้รับรางวัลต่าง ๆ อย่างต่อเนื่อง ในปี 2547

  - รางวัล Best Local Broker Award จากนิตยสาร Finance Asia

  - รางวัล Best Under A Billion โดยเป็นหนึ่งใน 100
  บริษัทในเอเชียและยุโรปที่ได้รับการคัดเลือกให้เป็น “Best Under A Billion, Forbes
  Global’s 100 Best Small Companies for Asia/Pacific 2004” จากนิตยสาร
  Forbes

  - รางวัล Triple A Best Equity House Thailand จากนิตยสาร Asset

  - นอกจากนี้ บริษัทฯ
  ยังได้รับการจัดอันดับให้เป็นหนึ่งในบริษัทชั้นนำที่มีผลการประเมินการกำกับดูแลกิจการที่ดีที่สุด
  ตามโครงการ Strengthening Corporate Governance Practices in Thailand
  2002 ที่สถาบันกรรมการบริษัทไทย โดยได้รับการสนับสนุนจากตลาดหลักทรัพย์แห่งประเทศไทย
  และสำนักงานคณะกรรมการ ก.ล.ต. จัดทำขึ้น

  สถานะภาพทางการเงินของบริษัทฯ

  - ส่วนของผู้ถือหุ้นเพิ่มขึ้นจาก 2,165.9 ล้านบาท ณ วันที่ 31 ธันวาคม 2546 เป็น 3,067.8
  ล้านบาท ณ วันที่ 31 ธันวาคม 2547

  - อัตราส่วนเงินกองทุนสภาพคล่องสุทธิ ณ สิ้นปี 2547 เท่ากับร้อยละ 270
  (ทั้งนี้ตามเกณฑ์ของสำนักงาน ก.ล.ต. กำหนดไว้เพียงร้อยละ 7 เท่านั้น)

  - บริษัทฯ ปราศจากหนี้สินอื่นๆ

2. ผลการดำเนินงานที่ผ่านมาของแต่ละสายผลิตภัณฑ์หรือกลุ่มธุรกิจ

  (1) รายได้ธุรกิจหลักทรัพย์

1.1) ค่านายหน้าซื้อ-ขายหลักทรัพย์

  บริษัทฯมีปริมาณการซื้อขายหลักทรัพย์ลดลงจากปีก่อนร้อยละ 11
  ทำให้รายได้ค่านายหน้าซื้อขายหลักทรัพย์ของบริษัทฯ ในปี 2547 ลดลงจากปี 2546 เป็นจำนวน
  182 ล้านบาท อย่างไรก็ตามบริษัทฯ สามารถขยายฐานลูกค้าได้เพิ่มถึงร้อยละ 29

1.2) รายได้ค่าธรรมเนียมและการบริการ

  ในปี 2547 บริษัทฯมีรายได้ค่าธรรมเนียมและบริการ 178 ล้านบาทลดลงจากปีที่ผ่านมาจำนวน
  128 ล้านบาท รายได้ค่าธรรมเนียมและบริการหลักประกอบด้วย
  ค่าธรรมเนียมการรับประกันการจำหน่ายหลักทรัพย์ 72 ล้านบาท การเป็นที่ปรึกษาทางการเงิน
  85 ล้านบาทและค่าธรรมเนียมการบริหารกองทุนส่วนบุคคล 17 ล้านบาท ในปี 2547 บริษัทฯ
  ได้มีการขยายงานด้านวาณิชธนกิจมากขึ้น โดยบริษัทฯได้เป็นที่ปรึกษาทางการเงินจำนวน 76
  บริษัท และด้านการจัดจำหน่ายรับประกันการจำหน่ายหลักทรัพย์จำนวน 36 บริษัท

1.3) ดอกเบี้ยเงินให้กู้ยืม

  จำนวนเงินให้กู้ยืมเพื่อซื้อหลักทรัพย์ลดลงจากปี 2546 ร้อยละ 22
  ส่งผลให้รายได้จากการให้กู้ยืมเพื่อซื้อหลักทรัพย์สุทธิลดลง 2.8 ล้านบาท หรือคิดเป็นร้อยละ 10
  ของปี 2546 ทั้งนี้ บริษัทฯได้รับรายได้ค่านายหน้าจากปริมาณการซื้อขายประเภท Credit
  Balance เป็นจำนวน 93.7 ล้านบาทในปี 2547

1.4) กำไรจากการซื้อขายหลักทรัพย์

  ในปี 2547 บริษัทฯรับรู้กำไรจากเงินลงทุนในหลักทรัพย์จำนวน 17.9 ล้านบาท ลดลง 75.9
  ล้านบาทหรือร้อยละ 81 จากปี 2546 ทั้งนี้ ผลกำไรหลักมาจากเงินลงทุนในหลักทรัพย์ดังนี้

+-------------------------------------------------+---------+----------+
| - บริษัทไทยบรรจุภัณฑ์และการพิมพ์ จำกัด (มหาชน)          | 6.0     | ล้านบาท   |
+-------------------------------------------------+---------+----------+
| - บริษัทบางกอกแลนด์ จำกัด (มหาชน)                   | 3.9     | ล้านบาท   |
+-------------------------------------------------+---------+----------+
| - ตราสารหนี้ เช่น ตั๋วแลกเงิน ตั๋วสัญญาใช้เงิน             | 11.9    | ล้านบาท   |
|                                                 |         |          |
| พันธบัตรรัฐบาล                                     |         |          |
+-------------------------------------------------+---------+----------+

  (2) ค่าใช้จ่ายธุรกิจหลักทรัพย์

2.1) ดอกเบี้ยเงินกู้ยืม

  ดอกเบี้ยเงินกู้ยืมจำนวน 7.8 ล้านบาท
  เป็นดอกเบี้ยจากการใช้วงเงินในการบริหารสภาพคล่องประจำวันเพื่อก่อให้เกิดประโยชน์สูงสุดแก่บริษัทฯจำนวน
  1.8 ล้านบาท ที่เหลือจำนวน 6 ล้านบาท เป็นดอกเบี้ยจ่ายให้แก่เงินฝากของลูกค้า

2.2) ค่าธรรมเนียมและบริการ

  ค่าธรรมเนียมและบริการ จ่ายในปี 2547 จำนวน 60 ล้านบาท ประกอบด้วย

  - ประมาณร้อยละ 34 ของค่าธรรมเนียมและบริการ
  เป็นค่าใช้จ่ายตัดจ่ายสำหรับใบอนุญาตประกอบกิจการประเภทการจัดจำหน่ายหลักทรัพย์ จำนวน
  20 ล้านบาท และค่าธรรมเนียมใบอนุญาตการจัดการกองทุนส่วนบุคคล 0.3 ล้านบาท

  - ประมาณร้อยละ 50 เป็นค่าธรรมเนียมจ่ายตลาดหลักทรัพย์ฯ
  ซึ่งผันแปรตามปริมาณการซื้อขายหลักทรัพย์

  - ประมาณร้อยละ 16
  เป็นค่าธรรมเนียมจ่ายเนื่องจากธุรกิจการเป็นที่ปรึกษาและจัดจำหน่ายหลักทรัพย์ และอื่น ๆ

  (3) ค่าใช้จ่ายดำเนินงาน

  - รายการค่าใช้จ่ายที่มีสัดส่วนสูงเมื่อเทียบกับค่าใช้จ่ายดำเนินงานรวม ได้แก่
  ค่าใช้จ่ายเกี่ยวกับพนักงานและค่าใช้จ่ายเกี่ยวกับอาคารสถานที่และอุปกรณ์ ซึ่งมีสัดส่วนร้อยละ 74
  และ ร้อยละ 12 ตามลำดับ โดยค่าใช้จ่ายเหล่านี้เป็นค่าใช้จ่ายกึ่งคงที่กึ่งผันแปรกับรายได้

  - ค่าใช้จ่ายดำเนินงานอื่น ๆ ที่สำคัญ ๆ ได้แก่

  - ค่าใช้จ่ายด้านสารสนเทศและการสื่อสาร มีสัดส่วนร้อยละ 4

  - ค่าที่ปรึกษา มีสัดส่วนร้อยละ 2

  (4) กำไร

  บริษัทฯมีอัตรากำไรขั้นต้นที่ร้อยละ 96 สูงกว่าปี 2546 ร้อยละ 2
  แต่อัตรากำไรสุทธิของบริษัทฯลดลงจากร้อยละ 34 เป็นร้อยละ 27
  เนื่องจากบริษัทฯมีอัตราส่วนค่าใช้จ่ายในการดำเนินงานสูงกว่าปีก่อน โดยในปี 2547
  บริษัทฯมีค่าใช้จ่ายเกี่ยวกับอาคารสถานที่และค่าใช้จ่ายเกี่ยวกับการสื่อสารเพิ่มขึ้นเนื่องจากมีการปรับปรุงสำนักงานให้ทันสมัย
  เปิดสาขาใหม่ ปรับปรุงอุปกรณ์และโปรแกรมคอมพิวเตอร์เพื่อให้บริการลูกค้าทางอินเตอร์เน็ต
  กอรปกับจำนวนภาษีเงินได้เพิ่มขึ้นจากปีก่อนจากร้อยละ 7.4 เป็นร้อยละ 8.8
  เนื่องจากขาดทุนสะสมได้ใช้หมดไปในปี 2546

  (5) อัตราผลตอบแทนต่อผู้ถือหุ้น

  อัตราผลตอบแทนต่อผู้ถือหุ้น ปี 2547 เท่ากับร้อยละ 18 เปรียบเทียบกับปี 2546
  ซึ่งมีอัตราเท่ากับร้อยละ 45

3. ผลการดำเนินงานเปรียบเทียบกับประมาณการ

  -ไม่มี-

ฐานะการเงิน

1. สินทรัพย์

  1.1 ส่วนประกอบของสินทรัพย์

  ณ วันที่ 31 ธันวาคม 2547 บริษัทฯ มีสินทรัพย์รวมจำนวน 3,993 ล้านบาท โดยร้อยละ 92
  เป็นสินทรัพย์หมุนเวียน ร้อยละ 4 เป็นสินทรัพย์ถาวร และร้อยละ 4 เป็นสินทรัพย์อื่น

  ส่วนประกอบของสินทรัพย์ที่สำคัญที่มีการเปลี่ยนแปลงได้แก่

ลูกหนี้ธุรกิจหลักทรัพย์

  ลูกหนี้ธุรกิจหลักทรัพย์สุทธิ ณ 31 ธันวาคม 2547 มีจำนวน 1,332 ล้านบาท ลดลงจาก ณ 31
  ธันวาคม 2546 ร้อยละ 68 เนื่องจากปริมาณการซื้อขายช่วงปลายปี 2547
  ต่ำกว่าปริมาณการซื้อขายช่วงปลายปี 2546 อย่างมาก (ปริมาณการซื้อขายเฉลี่ยต่อวันสิ้นปี 2547
  เท่ากับ 859 ล้านบาท ส่วนปี 2546 เท่ากับ 7,380 ล้านบาท) อย่างไรก็ตาม
  ลูกหนี้ธุรกิจหลักทรัพย์ส่วนใหญ่เป็นลูกหนี้ในบัญชีประเภทเงินสด ซึ่งมีกำหนดชำระ 3
  วันทำการหลังจากวันซื้อขายหลักทรัพย์

เงินลงทุนในบริษัทร่วม

  จำนวนเงินลงทุนในบริษัทร่วม ณ สิ้นปี 2547 มีจำนวนเพิ่มขึ้นจากปี 2546 จำนวน 153 ล้านบาท
  เนื่องจากบริษัทฯ ได้ลงทุนในบริษัท ไรมอน แลนด์ จำกัด (มหาชน) เพิ่มจากปีก่อนจำนวน 81
  ล้านบาทและรับรู้กำไรจากจากเงินลงทุนตามวิธีส่วนได้เสียจำนวน 72 ล้านบาท

เงินลงทุนในหลักทรัพย์

  ในระหว่างปี 2547 บริษัทฯได้เพิ่มสัดส่วนเงินลงทุนในหลักทรัพย์จดทะเบียน
  เงินลงทุนในตราสารหนี้ รวมทั้งกองทุนส่วนบุคคลรวมทั้งสิ้นจำนวน 308 ล้านบาท ซึ่ง ณ 31
  ธันวาคม 2547 เงินลงทุนดังกล่าวได้แสดงมูลค่าลดลงร้อยละ 10 อนึ่งสัดส่วนเงินลงทุนชั่วคราว
  : เงินลงทุนระยะยาว ณ 31 ธันวาคม 2547 เท่ากับ 60 : 40

เงินสดและรายการเทียบเท่าเงินสด

  เงินสดและรายการเทียบเท่าเงินสด ณ 31 ธันวาคม 2547 มีจำนวน 1,210 ล้านบาท
  เพิ่มขึ้นจาก 31 ธันวาคม 2546 จำนวน 477 ล้านบาท หรือเพิ่มขึ้นร้อยละ 65
  จากกระแสเงินสดที่เพิ่มขึ้น

  1.2 คุณภาพของสินทรัพย์

  ในการแสดงรายการในงบการเงิน บริษัทฯ
  ได้รับรู้ค่าเผื่อการลดค่าของสินทรัพย์ไว้อย่างครบถ้วนตามมาตรฐานบัญชีและประกาศของสำนักงานคณะกรรมการกำกับหลักทรัพย์และตลาดหลักทรัพย์
  ซึ่งสามารถสรุปรายการสินทรัพย์สำคัญ ๆ ได้ดังนี้

เงินลงทุน

  ณ 31 ธันวาคม 2547 จำนวนเงินลงทุนของบริษัทฯ มีมูลค่า 654 ล้านบาท จากต้นทุน 753
  ล้านบาท หรือคิดเป็นร้อยละ 16 ของสินทรัพย์รวม โดยมีสัดส่วนการลงทุนประมาณร้อยละ 43
  เป็นเงินลงทุนในหลักทรัพย์จดทะเบียนในตลาดหลักทรัพย์ฯ ร้อยละ 23
  เป็นเงินลงทุนในตราสารหนี้ซึ่งอาวัลหรือรับรองโดยธนาคาร และร้อยละ 34
  เป็นเงินลงทุนผ่านกองทุนส่วนบุคคล

ลูกหนี้ธุรกิจหลักทรัพย์และดอกเบี้ยค้างรับ

  บริษัทฯ มียอดหนี้ธุรกิจหลักทรัพย์และดอกเบี้ยค้างรับ ณ 31 ธันวาคม 2547 จำนวน 1,332
  ล้านบาท ในปี 2547 บริษัทฯ ได้ตัดจำหน่ายลูกหนี้ที่เกิดขึ้นในช่วงวิกฤตการณ์ทางการเงินในปี
  2540-2541 ซึ่งส่วนใหญ่เป็นหนี้จากเงินให้กู้ยืมเพื่อซื้อหลักทรัพย์ระบบเดิม (Margin loans)
  ออกจากบัญชีพร้อมทั้งค่าเผื่อหนี้สงสัยจะสูญจำนวน 257 ล้านบาท
  มีผลให้จำนวนค่าเผื่อหนี้สงสัยจะสูญ ณ สิ้นปี 2547 ลดลงจากปี 2546 เป็นจำนวน 256 ล้านบาท
  อย่างไรก็ตามลูกหนี้ที่บริษัทฯตัดออกจากบัญชีนี้บริษัทฯยังคงดำเนินการติดตามหนี้ต่อไป

  บริษัทฯ มีนโยบายในการติดตามหนี้ค้างชำระอย่างใกล้ชิด
  โดยยึดหลักการเจรจาประนอมหนี้เป็นเบื้องต้น
  หากลูกหนี้รายใดไม่สามารถเจรจาตกลงกันได้หรือปฏิเสธการชำระหนี้ บริษัทฯ
  จึงดำเนินการตามกฎหมาย ณ 31 ธันวาคม 2547 บริษัทฯ มีลูกหนี้ จำนวน 0.6 ล้านบาท
  อยู่ระหว่างการดำเนินคดี และจำนวน 261 ล้านบาท ศาลได้ตัดสินให้บริษัทฯ ชนะคดี
  และอยู่ระหว่างการติดตามทรัพย์สินเพื่อบังคับคดี

2. สภาพคล่อง

  2.1 กระแสเงินสด

  เงินสดและรายการเทียบเท่าเงินสด ณ 31 ธันวาคม 2547 มีจำนวน 1,210 ล้านบาท
  เพิ่มขึ้นจากปี 2546 จำนวน 477 ล้านบาท
  โดยสัดส่วนกระแสเงินสดได้มาและใช้ไปในกิจกรรมต่าง ๆ ดังนี้

  --------------------------------------------------- -------------------
                                                      ล้านบาท

  เงินสดสุทธิได้มา (ใช้ไป) จากกิจกรรมดำเนินงาน               226

  เงินสดสุทธิได้มา (ใช้ไป) จากกิจกรรมลงทุน                   (294)

  เงินสดสุทธิได้มา (ใช้ไป) จากกิจกรรมจัดหาเงิน                545

  เงินสด + รายการเทียบเท่าเงินสดเพิ่มขึ้น (ลดลง) สุทธิ          477
  --------------------------------------------------- -------------------

  ทั้งนี้ บริษัทฯ ได้ใช้เงินในกิจกรรมต่าง ๆ เพื่อสร้างผลตอบแทนในอนาคต
  โดยสามารถเปลี่ยนกลับมาเป็นเงินสดได้ในระยะเวลาไม่นาน ดังนี้

  กิจกรรมดำเนินงาน

  ณ 31 ธันวาคม 2547 บริษัทฯ
  มีการลงทุนในตราสารหนี้ประเภทตั๋วแลกเงินและตั๋วสัญญาใช้เงินซึ่งรับรองโดยธนาคารพาณิชย์จำนวน
  153 ล้านบาท ซึ่งการลงทุนดังกล่าวเป็นการลงทุนระยะสั้น
  ซึ่งมีรายการซื้อขายหมุนเวียนกันเป็นประจำ ระยะเวลาลงทุนสูงสุดไม่เกิน 3 เดือน

  กิจกรรมลงทุน

  บริษัทฯ ได้เพิ่มสัดส่วนเงินลงทุนในบริษัทไรมอน แลนด์ จำกัด (มหาชน) จำนวน 81 ล้านบาท
  เนื่องจากหลังจากที่บริษัทดังกล่าวหลุดจากแผนฟื้นฟูกิจการตามคำสั่งศาลในปี 2546
  บริษัทไรมอนแลนด์ได้ฟื้นตัวอย่างรวดเร็ว โดยในปี 2547 บริษัทฯ
  สามารถรับรู้ส่วนแบ่งผลกำไรจากเงินลงทุนตามวิธีส่วนได้เสียในบริษัทไรมอน แลนด์ จำกัด
  (มหาชน) ได้เป็นจำนวนถึง 72 ล้านบาท

  บริษัทฯ มีการลงทุนเพิ่มในอุปกรณ์สำนักงาน ยานพาหนะ ปรับปรุงพื้นที่สำนักงาน
  และเปิดสาขาใหม่ในระหว่างปีรวม 115 ล้านบาท
  เพื่อรองรับบุคลากรในทีมหารายได้ที่เพิ่มขึ้นและเพื่อเพิ่มประสิทธิภาพในการทำงาน

  นอกจากนี้ บริษัทฯ ได้ลงทุนในกองทุนส่วนบุคคล (Private Fund)
  ซึ่งบริหารโดยบริษัทหลักทรัพย์จัดการกองทุนซีมิโก้ ไนท์ ฟันด์ แมเนจเม้นท์ จำกัด (SKFM)
  เพิ่มขึ้นอีก 100 ล้านบาท มูลค่าเงินลงทุนในกองทุนส่วนบุคคลทั้งสิ้น ณ 31 ธันวาคม 2547
  มีจำนวน 176 ล้านบาทโดยมีมูลค่าสินทรัพย์สุทธิจำนวน 222 ล้านบาท

2.2 อัตราส่วนสภาพคล่องที่สำคัญ

บริษัทฯ มีความเพียงพอของสภาพคล่องสูง โดยพิจารณาได้จากอัตราส่วนสภาพคล่องที่สำคัญ ๆ ณ 31 ธันวาคม 2547 เปรียบเทียบกับ 31 ธันวาคม 2546 ดังนี้

  ----------------------------------------------- ----------- -----------
                                                  2547        2546

  อัตราส่วนสินทรัพย์สภาพคล่องต่อสินทรัพย์รวม (%)            46          19

  เงินกองทุนสภาพคล่องสุทธิ (NCR) (%)                   270         46
  ----------------------------------------------- ----------- -----------

  นอกจากนี้ ในระหว่างปี 2547 บริษัทฯ
  มีการใช้วงเงินเบิกเกินบัญชีเพื่อประโยชน์ในการบริหารเงินเท่านั้น ณ 31 ธันวาคม 2547
  บริษัทฯ ไม่มียอดเงินกู้ยืมใดในบัญชี โดยจำนวน 5
  ล้านบาทเป็นเงินกู้ยืมของบริษัทหลักทรัพย์จัดการกองทุนซีมิโก้ ไนท์ ฟันด์ แมเนจเม้นท์ จำกัด
  ซึ่งเป็นบริษัทย่อย

3. รายจ่ายลงทุน

  ในปี 2547 บริษัทฯ มีรายจ่ายลงทุนที่สำคัญ ๆ คือ

  รายจ่ายลงทุนในค่าธรรมเนียมใบอนุญาตการจัดจำหน่ายหลักทรัพย์

เพื่อเป็นการขยายขอบเขตการดำเนินธุรกิจ บริษัทฯ
ได้ขออนุญาตเพื่อประกอบธุรกิจหลักทรัพย์ประเภทการจัดจำหน่ายหลักทรัพย์
และได้รับอนุญาตให้ประกอบธุรกิจดังกล่าวได้เมื่อวันที่ 18 เมษายน 2543 ทั้งนี้ บริษัทฯ
มีภาระต้องจ่ายค่าธรรมเนียมใบอนุญาตจำนวน 100 ล้านบาท โดยแบ่งชำระไม่เกิน 5 ปี ปีละ 20
ล้านบาท บริษัทฯ ได้ชำระค่าธรรมเนียมดังกล่าวครบถ้วนแล้วทั้งจำนวนในปี 2547

จากการที่ตลาดหลักทรัพย์แห่งประเทศไทยและตลาดหลักทรัพย์ใหม่ได้พยายามช่วยกันสนับสนุนให้มีการจดทะเบียนในตลาดฯ
เพิ่มขึ้น
จำนวนบริษัทที่สนใจเข้าจดทะเบียนในตลาดหลักทรัพย์แห่งประเทศไทยและตลาดหลักทรัพย์ใหม่ได้เพิ่มขึ้นอย่างต่อเนื่อง
ในปี 2547 รายได้จากการรับประกันการจำหน่ายหลักทรัพย์ของบริษัทฯมีจำนวนถึง 72
ล้านบาทและคาดว่าแนวโน้มของธุรกิจด้านนี้จะดีอย่างต่อเนื่อง

รายจ่ายลงทุนในเงินลงทุน

ดูหัวข้อ “เงินลงทุนในหลักทรัพย์” ในฐานะการเงิน 1. สินทรัพย์ และ “กิจกรรมลงทุน” ในหัวข้อ
“สภาพคล่อง” 2.1 กระแสเงินสด

4. แหล่งที่มาของเงินทุน

4.1 การเพิ่มทุน

ในปี 2547 บริษัทฯ ได้ออกหุ้นสามัญเพิ่มทุนจำนวน 100 ล้านหุ้นมูลค่าที่ตราไว้หุ้นละ 1 บาทในราคา
8 บาทต่อหุ้น และจากการใช้สิทธิตามใบสำคัญแสดงสิทธิที่จัดสรรให้แก่กรรมการและพนักงาน
รวมเป็นเงินทุนที่เพิ่มในปี 2547 ทั้งสิ้นจำนวน 805 ล้านบาท

  4.2 ความเหมาะสมของโครงสร้างเงินทุน

  อัตราส่วนหนี้สินต่อส่วนของผู้ถือหุ้น ณ 31 ธันวาคม 2547 เท่ากับ 0.30 ต่ำกว่าอัตราส่วน ณ 31
  ธันวาคม 2546 ซึ่งเท่ากับ 1.85
  เนื่องจากปริมาณการซื้อขายหลักทรัพย์ในช่วงสิ้นปีลดลงจากปีก่อน
  โดยหนี้สินส่วนใหญ่เป็นบัญชีเจ้าหนี้ธุรกิจหลักทรัพย์ซึ่งมีกำหนดชำระภายใน 3 วัน
  ด้วยยอดชำระราคาจากลูกหนี้ธุรกิจหลักทรัพย์

  4.3 ส่วนของผู้ถือหุ้น

  ส่วนของผู้ถือหุ้น ณ 31 ธันวาคม 2547 เป็น 3,068 ล้านบาท เพิ่มขึ้น 902 ล้านบาท หรือ
  เพิ่มขึ้นร้อยละ 42 จากส่วนของผู้ถือหุ้น ณ 31 ธันวาคม 2546 ทั้งนี้
  เนื่องจากผลกำไรสุทธิสำหรับปี 2547 จำนวน 503 ล้านบาท, เพิ่มทุน 805 ล้านบาท,
  จ่ายเงินปันผล 261 ล้านบาท และมูลค่าเงินลงทุนระยะยาวที่ลดลง จำนวน 145 ล้านบาท

  4.4 หนี้สิน

  บริษัทฯ ไม่มีหนี้สินที่เป็นเงินกู้ยืมที่มีผลผูกพันต่อบริษัทฯ ในอนาคต

12.3 ค่าตอบแทนของผู้สอบบัญชี

  12.3.1 ค่าตอบแทนจากการสอบบัญชี (audit fee)

  บริษัทฯ และบริษัทย่อย (บริษัทหลักทรัพย์จัดการกองทุน ซีมิโก้ ไนท์ ฟันด์ แมเนจเม้นท์ จำกัด)
  จ่ายค่าตอบแทนการสอบบัญชีให้แก่ บริษัท สำนักงาน เอินส์ท แอนด์ ยัง จำกัด
  ในรอบปีบัญชีที่ผ่านมามีจำนวนเงินรวม 1,189,095 บาท

  12.3.2 ค่าบริการอื่น (non-audit fee)

  - ไม่มี -